รัฐบาลไทย-ข่าวทำเนียบรัฐบาล-รมว.มท.เป็นประธานการประชุม ศปถ. เพื่อเตรียมความพร้อมป้องกันและลดอุบัติเหตุทางถนนช่วงเทศกาลสงกรานต์ 2562
วันจันทร์ที่ 4 มีนาคม 2562
รมว.มท.เป็นประธานการประชุม ศปถ. เพื่อเตรียมความพร้อมป้องกันและลดอุบัติเหตุทางถนนช่วงเทศกาลสงกรานต์ 2562
รมว.มท.เป็นประธานการประชุม ศปถ. เพื่อเตรียมความพร้อมป้องกันและลดอุบัติเหตุทางถนนช่วงเทศกาลสงกรานต์ 2562 ย้ําต้องสร้างการรับรู้ทุกระดับ พร้อมขอความร่วมมือทุกภาคส่วน ร่วมสร้างวัฒนธรรมความปลอดภัยในการสัญจร
วันนี้ (4 มี.ค. 62) เวลา 09.30 น. ณ ห้องประชุม 1 อาคาร 3 ชั้น 5 กรมป้องกันและบรรเทาสาธารณภัย พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมคณะกรรมการศูนย์อํานวยการความปลอดภัยทางถนน ครั้งที่ 1/2562 เพื่อติดตามการสรุปผลการดําเนินงานในการป้องกันและลดอุบัติเหตุทางถนน ในช่วงเทศกาลปีใหม่ 2562 ที่ผ่านมา รวมถึงแนวทางการดําเนินงานของหน่วยงานต่างๆ ที่เกี่ยวข้อง และการบูรณาการข้อมูลเพื่อใช้ในการป้องกันและลดอุบัติทางถนน ตลอดจนพิจารณา (ร่าง) แผนบูรณาการป้องกันและลดอุบัติเหตุทางถนนช่วงเทศกาลสงกรานต์ที่จะถึงนี้ เพื่อร่วมกันขับเคลื่อนการลดอุบัติเหตุทางถนนพร้อมรณรงค์สร้างการรับรู้และความตระหนักในการใช้รถใช้ถนน เพื่อให้เกิดวัฒนธรรมความปลอดภัยทางถนนในสังคมไทยอย่างยั่งยืน โดยมี นายสุธี มากบุญ รัฐมนตรีช่วยว่าการกระทรวงมหาดไทย นายฉัตรชัย พรหมเลิศ ปลัดกระทรวงมหาดไทย และผู้แทนหน่วยงานต่างๆ ที่เกี่ยวข้องเข้าร่วมการประชุม
ในโอกาสนี้ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ในฐานะประธานการประชุมคณะกรรมการศูนย์อํานวยการความปลอดภัยทางถนน (ศปถ.) เปิดเผยว่า อุบัติเหตุทางถนนเป็นปัญหาสําคัญ
ที่สร้างความสูญเสียทั้งต่อชีวิตและทรัพย์สิน และก่อให้เกิดความเสียหายเป็นจํานวนมาก แม้ที่ผ่านมาการดําเนินงานในช่วงเทศกาลปีใหม่ 2562 จะสามารถลดจํานวนอุบัติเหตุลงได้แต่โดยภาพรวมแล้วสถิติการเกิดอุบัติเหตุทางถนน
ในประเทศไทยยังคงอยู่สูงและรัฐบาลได้ให้ความสําคัญในเรื่องดังกล่าว และต้องการเห็นทุกภาคส่วนได้มีส่วนร่วม
ในการขับเคลื่อนการดําเนินงานอย่างจริงจังและต่อเนื่องทั้งในช่วงปกติและช่วงเทศกาลสําคัญสําคัญ ซึ่งการประชุม
ในวันนี้ ศปถ.จะได้มีการถอดบทเรียนและผลการดําเนินงานในช่วงเทศกาลที่ผ่านมา รวมทั้งได้กําหนดมาตรการแนวทางในการแก้ไขปัญหาดังกล่าวโดยเฉพาะการผลักดันการแก้ไขปัญหาที่เกี่ยวข้องกับความปลอดภัยทางถนน
ให้เป็นรูปธรรมตามมติคณะรัฐมนตรีเมื่อวันที่ 3 กรกฎาคม 2561 ซึ่งเห็นชอบให้ดําเนินการ 1.การปรับปรุงแนวทางและมาตรการเพื่อลดปัจจัยเสี่ยง เช่น ด้านการบังคับใช้กฎหมายทั้งในกลุ่มผู้ใช้รถจักรยานยนต์ และพฤติกรรมการดื่ม รวมถึงมาตรการบังคับใช้อื่นๆ โดยยึดแนวทาง 4 ห้าม 3 ต้อง (ห้ามขับเร็ว ห้ามดื่มแล้วขับ ห้ามโทรขณะขับ ห้ามขับขณะง่วง ต้องสวมหมวกนิรภัย ต้องคาดเข็มขัดนิรภัย และต้องมีใบอนุญาตขับรถ) ด้านวิศวกรรมจราจร และด้านการรณรงค์สร้างความตระหนักรู้และจิตสํานึก เป็นต้น 2.การปรับปรุงการบริหารจัดการ อาทิ การกําหนดให้เรื่อง “ความปลอดภัยทางถนน” เป็นวาระจังหวัด อําเภอ และท้องถิ่น พร้อมทั้งการจัดสรรงบประมาณ เครื่องมือ เพื่อสนับสนุนการดําเนินงานในระดับพื้นที่ เป็นต้น ซึ่งที่ประชุมได้ให้แต่ละหน่วยงานให้ความสําคัญในการบังคับใช้กฎหมายอย่างจริงจังและต่อเนื่อง พร้อมทั้งให้การสนับสนุนเครื่องมือเพื่อเพิ่มประสิทธิภาพการบังคับใช้กฎหมายในการปฏิบัติงานของเจ้าหน้าที่อีกด้วย สําหรับในพื้นที่จังหวัดให้นํานโยบายประชารัฐมาเป็นแนวทางในการดําเนินงานป้องกันและลดอุบัติเหตุทางถนนอย่างจริงจังและต่อเนื่องรวมทั้งให้ทุกภาคส่วนร่วมกันรณรงค์ประชาสัมพันธ์สร้างการรับรู้สร้างจิตสํานึกด้านความปลอดภัยทางถนนอย่างเข้มข้นเพื่อให้เกิดความตระหนักและเกิดเป็นวัฒนธรรมการใช้รถใช้ถนนอย่างปลอดภัย นอกจากนี้ที่ประชุมยังได้พิจารณาถึงแนวทางการมอบรางวัลสนับสนุนการปฏิบัติงานให้แก่จังหวัดและอําเภอที่มีสถิติผลการดําเนินงานป้องกันและลดอุบัติเหตุทางถนนดีเด่นในช่วงเทศกาลปีใหม่ที่ผ่านมาด้วยเพื่อเป็นขวัญและกําลังใจให้กับผู้ปฏิบัติงานในระดับพื้นที่ (มี 13 จังหวัด และ 161 อําเภอ)
สําหรับในช่วงเทศกาลสงกรานต์ ปี 2562 นี้ ที่ประชุม ศปถ.ได้เตรียมความพร้อมในการป้องกันและลดอุบัติเหตุทางถนน โดยพิจารณา (ร่าง) แผนบูรณาการป้องกันและลดอุบัติเหตุทางถนนช่วงเทศกาลสงกรานต์ ปี 2562 ภายใต้แนวคิด "ขับรถมีน้ําใจ รักษาวินัยจราจร” โดยจะดําเนินการช่วงควบคุมเข้มข้นการรณรงค์ป้องกันและลดอุบัติเหตุทางถนนในช่วงเทศกาลสงกรานต์ ระหว่างวันที่ 11 – 17 เมษายน 2562 เพื่อใช้เป็นกรอบแนวทางในการดําเนินงานช่วงเทศกาลดังกล่าว ซึ่งเป็นช่วงเวลาที่มีประชาชนจํานวนมากใช้รถใช้ถนนในการเดินทางกลับภูมิลําเนา และท่องเที่ยวตามสถานที่ต่างๆ ทําให้มีความเสี่ยงต่อการเกิดอุบัติเหตุทางถนนสูงกว่าช่วงปกติ ซึ่ง ศปถ.ได้ให้ความสําคัญกับการบูรณาการและประสานงานหน่วยงานที่เกี่ยวข้องในการทํางานร่วมกัน รวมทั้งการบังคับใช้กฎหมายอย่างจริงจังและเข้มข้นตามมาตรการต่างๆ ทั้ง 7 มาตรการ ประกอบด้วย มาตรการการลดปัจจัยเสี่ยงด้านคนด้านถนนและสภาพแวดล้อม ด้านยานพาหนะ ด้านการช่วยเหลือหลังเกิดอุบัติเหตุ ด้านความปลอดภัยทางน้ํา ด้านการดูแลความปลอดภัยให้แก่นักท่องเที่ยว และด้านการบริหารจัดการ เพื่อป้องกันและลดการเกิดอุบัติเหตุทางถนนให้เหลือน้อยที่สุด ทั้งนี้ ศปถ.จะได้ดําเนินการขับเคลื่อนตามมาตรการต่างๆ อย่างจริงจังและต่อเนื่อง เพื่อเพิ่มประสิทธิภาพการบังคับใช้กฎหมายอย่างเคร่งครัด การรณรงค์สร้างจิตสํานึกและวัฒนธรรมความปลอดภัยทางถนน และการส่งเสริมการมีส่วนร่วมในการลดอุบัติเหตุทางถนนในระดับพื้นที่ ควบคู่กับการเฝ้าระวังความปลอดภัยและลดปัจจัยเสี่ยงจากอุบัติเหตุทางถนน
ท้ายนี้ พลเอก อนุพงษ์ ได้เน้นย้ําว่า จากผลการดําเนินงานที่ผ่านมา แม้เราจะมีทั้งมาตรการหลักและมาตรการเสริมเพื่อใช้ในการดําเนินงานแล้ว แต่การจะดําเนินงานอย่างไรให้มาตรการดังกล่าวนั้นได้สัมฤทธิ์ผล
ซึ่งหากทําได้ตามมาตรการดังกล่าวที่วางไว้ก็จะสามารถลดความสูญเสียทั้งชีวิตและทรัพย์สินจากอุบัติเหตุทางถนนได้ และสิ่งสําคัญที่เราต้องดําเนินการอย่างเร่งด่วนก็คือการสร้างการรับรู้ถึงปัญหาดังกล่าว เพื่อให้ผู้ใช้รถใช้ถนนได้ตระหนักถึงความสูญเสียรวมทั้งมีความรู้ความเข้าใจและให้ความเคารพกฎจราจร ซึ่งทุกภาคส่วนจะต้องเร่งประชาสัมพันธ์ให้ทราบอย่างทั่วถึงในทุกๆ ช่องทาง ทั้งวิทยุกระจายเสียงและหอกระจายข่าวที่มีอยู่ในระดับพื้นที่/ชุมชน เพื่อจะได้ร่วมกันสร้างการสัญจรที่ปลอดภัย เพื่อให้พี่น้องประชาชนได้เดินทางกลับบ้านอย่างปลอดภัย และมีความสุขในช่วงเทศกาลสงกรานต์นี้